33. schôdza NR SR - 7.deň - B. popoludní
Dátum: 2025-04-03
Poslanec: Lackovič, Marek (PS)
Druh vystúpenia: Vystúpenie v rozprave

119. Ďakujem za slovo, pán predsedajúci. Vážený pán minister, vážené kolegyne, kolegovia, Ficovu transakčnú daň ste, či už vedome alebo nevedome, uvalili aj na obecné, mestské podniky. Môžeme sa len nahlas zasmiať, keď v dôvodovej správe vidíme v roku 2025 dopad na samosprávy nula a v roku 2026, ak sa nemýlim, 3,5 mil. eur. Môj hrubý odhad po rozhovoroch s viacerými primátormi a primátorka je, že len dopravné podniky zaplatia viac a ďaleko viac. Môžeme sa spýtať vo firmách, ktoré spravujú obecné majetky, štadióny, ihriská, plavárne a všetky ďalšie podniky, eseročky, ktoré spravujú verejný majetok a musia realizovať veľké množstvo malých transakcií. A to nehovoríme o nepriamych dopadoch. Koľko firiem kvôli tomuto nezmyslu, kvôli nezmyselnej Ficovej transakčnej dani skončí s podnikaním? Koľko? Koľko ľudí bude radšej pracovať načierno, pretože malí živnostníci a malé firmy sa budú snažiť tejto naozaj hlúpej dani oblúkom vyhnúť? Dnes keď sa spýtate v bankách, tak vám povedia, že firmy vyberajú z bankomatov hotovosť ako nikdy predtým. Kde táto hotovosť skončí? Nevytvoríte tak čiernu ekonomiku, ktorá sa prejaví aj v menších daňových výnosoch? Nedoplatia na to náhodou aj samosprávy, naše obce, mestá, kraje? Daň z príjmu fyzických osôb, tzv. DPFO, kvôli ktorej tu dnes vlastne stojíme a ktorá teda asi zjavne nie je v úplne dobrej kondícii, inak by sme tu v zrýchlenom konaní, odvolávajúc sa pritom na hrozbu hospodárskych škôd a ohrozenia bezpečnosti, v apríli neodmávali preddavky z júna až decembra, tak DPFO je daňou len z tých príjmov, ktoré sú legálne priznávané. Čiže aby sa nám tu ešte náhodou nestalo, že DPFO výrazne klesne práve kvôli hlúpej transakčnej dani. To by bol teda naozaj majsterštuk. Dnes je 3. apríla a ľuďom už začali chodiť prvé upozornenia o stiahnutí Ficovej transakčnej dane. Pre mnohých podnikateľov a firmy to znamená aj desiatky eur denne len za to, že vôbec podnikajú. Nemusia mať ešte žiaden zisk a už platia a platia a platia. Preto zvyšujú ceny pre ľudí a všetci zažívame Ficovu drahotu, Ficovu hlúpu transakčnú daň. Ako bonus si dusíme ekonomiku a vyháňame investorov a podnikateľov zo Slovensku. Kto tu ešte zostane, je otázka, prosím vás. Kto tu ešte zostane? Nemyslíte už naozaj ani na svoje deti? Preto žiadame všetky strany, aby podporili náš hotový, dnes čerstvo predložený pozmeňovací návrh, dnes teda predložený a predložený kolegom Trubanom. Zrušme túto nezmyselnú Ficovu transakčnú daň od 1. mája ´25. (Potlesk.) V PS-ku sme dnes ráno vyzvali ľudí aj verejne, aby nám písali, akú majú skúsenosť s touto novou Ficovou transakčnou daňou. A čo nám píšu títo ľudia? Napríklad pán Zoltán, citujem: „Mám známeho, ktorý včera zaplatil päť faktúr a transakčná daň mu vyšla na 148 eur. Mne včera za jednu platbu strhlo 32 eur. To je len za jeden jediný deň." Pani Sisa písala, citujem: „Nielen pre toto som od 1. 1. prestala podnikať na Slovensku a šla som s firmou do Českej republiky... (Prerušenie vystúpenia predsedajúcim.) Danko, Andrej, podpredseda NR SR Skúste k dani z príjmu. Lackovič, Marek, poslanec NR SR Však hovorím práve o tom. Danko, Andrej, podpredseda NR SR Počúvam transakčnú daň. Lackovič, Marek, poslanec NR SR O tom pozmeňovacom návrhu kolegu Trubana. Dnes z 12.50 h. Danko, Andrej, podpredseda NR SR Rokujeme o dani z príjmov pre územné samosprávy, o úprave dane. Lackovič, Marek, poslanec NR SR Presne ku nej hovorím a k pozmeňovaciemu návrhu kolegu Trubana z 12.50 h. Danko, Andrej, podpredseda NR SR Dobre, skúste vynechať transakčnú daň a držte sa dane z príjmu. Lackovič, Marek, poslanec NR SR Pani Zuzana hovorí: „Ešte sme ani žiadnu transakciu neurobili a už si stiahli 6 eur za tri vydané karty k firemnému účtu." Pani Veronika hovorí: „Nepodnikám a ani nikdy v tomto štáte podnikať nechcem." Pán Jaro hovorí: „Ja som k 1. 4. živnosť po ôsmich rokoch zrušil." (Prerušenie vystúpenia predsedajúcim.) Danko, Andrej, podpredseda NR SR Skúste k dani z príjmov. Vás upozorním, odnímem vám slovo. Mám na to právo. Dobre? Lackovič, Marek, poslanec NR SR Máme tu pozmeňovák, pán podpredseda, predložený kolegom Trubanom, ku nemu sa vyjadrujem absolútne presne. Danko, Andrej, podpredseda NR SR Vystupujete k téme, pán poslanec, pán minister, prosím, že vystupujete k téme dane z príjmu, ktorá sa týka úpravy vo vzťahu k územnej samospráve. Vynechajte transakčnú daň, fakt. Lackovič, Marek, poslanec NR SR Pán podpredseda, ak DPFO výrazne klesne práve kvôli hlúpej transakčnej dani, tak je to veľmi legitímne, čo tu teraz hovorím, lebo to priamo súvisí. Daň z príjmu fyzických osôb a jej výnosy priamo súvisia s tým, ako toto celé bude v realite fungovať. Rozumiem, že sa vám to veľmi ťažko počúva. Danko, Andrej, podpredseda NR SR To je ako, ja to chápem, že to je ako vo VUML, všetko so všetkým súvisí, len prosím vás, držte sa tejto témy, fakt ja v dobrom, nechce sa vám, je vás veľa, budem vám brať slovo. Upozorňujem vás, dobre? Lackovič, Marek, poslanec NR SR Ak by toto teda nestačilo, máme tu aktuálnu, veľmi vážnu správu priamo súvisiacu s týmto všetkým od asociácie zamestnávateľských zväzov, starú len 48 hodín, ktorá jasne hovorí, že toto všetko v súbehu s DPFO, o ktorom, o ktorej sa dnes bavíme, ohrozí podnikateľské prostredie, pretože dôsledky zavedenia týchto všetkých vecí a zvlášť Ficovej transakčnej hlúpej dane budú podľa asociácie (reakcie z pléna) deštruktívne, ja rozumiem, že veľmi zle sa to počúva, že ste už nervózny, 10 hodín neplánujem, ale tých 13 minút plánujem. Asociácia zamestnávateľských zväzov a združení sa obrátila na predsedu vlády Slovenskej republiky so žiadosťou o okamžité zrušenie tzv. transakčnej dane, ktorá vstúpila do platnosti už predvčerom, 1. apríla 2025. Keďže to bytostne súvisí s preddavkami pre samosprávy, musím dodať aj ďalší odsek, v ktorom sa píše, že táto daň v čase narastajúceho medzinárodného obchodného napätia podľa asociácie oslabí konkurencieschopnosť slovenských podnikov a vytvorí im výrazne horšie podmienky oproti firmám v iných krajinách Európskej únie. Navyše správa Národnej banky Slovenska znižuje predikciu hospodárskeho rastu, a to najmä kvôli oslabenej konkurencieschopnosti slovenského priemyslu na medzinárodných trhoch. Aj asociácia hovorí, že rozumie potrebe konsolidácie verejných financií, avšak riešenie by malo spočívať v efektívnejšom riadení verejných výdavkov a nie v zavádzaní ďalších daňových povinností, ktoré zhoršujú podnikateľské prostredie. A toto veľmi súvisí aj s tým, čo hovoríte vy, pán minister, lebo vy tvrdíte, že každý rok, aj ten máj, bude lepší a lepší, čo sa preddavkov týka, a teda že nebudú potrebné následne v tých ďalších rokoch, pretože už nebude taký veľký dopad toho daňového bonus, o niečo menší, ale my tu máme hromadu nezodpovedaných otázok, ktoré súvisia s tou transakčnou daňou, a je potrebné ich nahlas povedať, pretože potom súvisia s tými výnosmi. Napríklad ja tu mám šesť takých veľmi aktuálnych, ktoré je potrebné zodpovedať. Napríklad otázka č. 1, čo so živnostníkom, ktorý má pozastavenú živnosť, nie však zrušenú, musí si zakladať transakčný účet aj on? (Prerušenie vystúpenia predsedajúcim.) Danko, Andrej, podpredseda NR SR No dobre, pán poslanec, takže poslednýkrát, podľa § 32 ods. 1 vás upozorňujem, ešte raz sa odkloníte od témy, odoberiem vám slovo. Lackovič, Marek, poslanec NR SR Vážený pán podpredseda, celé to moje vystúpenie súvisí s tým, že je naozaj odporné, aby sa človek vo vlastnom štáte cítil ako žobrák a mnohí ľudia sa tak začínajú cítiť. A to, že Progresívne Slovensko to zaujíma a nemieni uhnúť z toho, aby sa o tejto téme nahlas hovorilo, mňa mrzí, že sa vám teda zle počúva, ale práve aj tento bod, ktorý tu dnes máme, to, že dávame preddavky samosprávam v máji, z ktorých mali žiť v júni až v decembri, a pán minister s tým po roku a pol príde ako s jediným možným riešením, pretože nič iné pre tie samosprávy nepriniesol, toto je tretie opatrenie, ktoré ste priniesli, prvé bolo to, že si môžu dovoliť roztopiť vlastné rezervné fondy, druhé bolo, že im neposielate podielové dane dvadsiateho, ale už šiesteho v mesiaci a šiesteho im chodia. A tretie opatrenie je, že im dáte ich vlastné preddavky, veľkoryso, ich vlastné preddavky, ani cent navyše, v máji, tie preddavky, ktoré im mali prísť v júni až v decembri. A ja hovorím, že takto tie samosprávy vyžiť nevedia, zvlášť v situácii, keď im v decembri, po tom ako si schvália svoje rozpočty na rok 2025, poviete, keď už majú schválené rozpočty, že majú ešte vyplatiť mimoriadne odmeny zamestnancom, všetkým svojim, tých 800 eur v hrubom a zvýšiť mzdy v školstve v originálnych kompetenciách o 7 %. Čiže toto všetko s tým súvisí, ja viem, že je toho príliš a že už o tomto sa bavíme od piatku v rámci tohto zákona, je pomaly ďalší piatok, že týždeň sa tu bavíme a mojou snahou je normálne a kultivovane vám povedať, že takto sa to nedá robiť a takto sa naozaj dá fungovať len veľmi ťažko. Ďakujem pekne.